মানুষ জলে জন্মায় না, মানুষ ডাঙার জীব। ব্যাঙের মতো উভচর জীব তো নয়। আর জন্মাবার পর, সময় মতো মুখে ভাত বা অন্নপ্রাশন হয়। যারা শিশুর মুখে ভাত দেয় না, যদি কট্টর ইংলিশ মিডিয়াম পন্থী হয়, তারা কেক, কফি দেয় কিনা আমার জানা নেই। জলের সঙ্গে মানুষের, আর শুধু মানুষের কেন, জলের সঙ্গে সকল জীবের সম্বন্ধ এক্কেবারে প্রাণের সম্বন্ধ। তাই বলে, হামাগুড়ির বয়স থেকেই শিশুকে সাঁতার শিখতে হবে না কি ? এ আবার কোন দেশি কথা ? তবে, মানুষ ডাঙার জীব হলেও, জলে পড়ে। জীবনে জলে পড়েনি এমন মানুষ কমই আছে – এ কথা হলফ করে বলা যায়। জলে পাঁক থাকলে, থাকতে পারে, আর পাঁকে পড়লে বাপরে, দু - চার ঢোক গিলে ফেললে - ভাবাই যায় না। কেউকেটা হলে তো রক্ষে নেই, মিডিয়ার ঘোড় দৌড় শুরু হবে।